I Birkerød knuste tre unge mænd ved 02-tiden tirsdag en rude ind til forretningen, der ligger på Hovedgaden.

Natten til tirsdag er tre tatovørforretninger blevet stukket i brand på Sjælland. De påsatte brande er sket i Birkerød, Vordingborg og Holbæk.

- Der skete dog ikke de store skader, oplyser vagtchef Erik Skriver fra Nordsjællands Politi.

Tre unge mænd blev set løbe fra stedet. De var alle iklædt dynejakker.

Værre gik det ud over tatovørforretningen Extreme Art Tattooi Smedelundsgade i Holbæk, hvor unge mænd også kastede noget brandbart ind i forretningen. Brandattentatet skete kort før klokken 21.30. Høje flammer stod flere meter op af husfacaden, og beboere i lejlighederne over forretningen måtte evakueres. Det lykkedes dog de tilkaldte brandfolk at få slukket ilden.

Selve forretningslokalet udbrændte, men de tilstødende lejligheder led ikke skade.

Umiddelbart efter at branden brød ud, har vidner set en bil køre fra stedet.

Endelig blev tatovørforretningen Bab Boyz Tattoo Studio på Algade i Vordingborg udsat for et brandattentat. klokken 23.19 mandag aften knuste tre mænd en rude ind til forretningen og kastede noget brandbart væske ind.

Et vidne, der var gæst på et nærliggende værtshus, så de tre mænds angreb mod butikken. Efter at de havde knust ruden, løb de fra stedet.

Resolut greb vidnet en pulverslukker og fik slukket ilden, inden den nåede at brede sig til selve forretningen.

Både vagtchef ved Sydsjælland og Lolland Falster Politi, Søren Østervig og vagtchef Søren Skriver ved Nordsjællands Politi siger samstemmende, at de ikke kan udelukke, at der er en sammenhæng mellem de tre påsatte brande.

- Vi efterforsker sagen og må så se, hvad vi kommer frem til, understreger Søren Østervig.

I sidste uge blev også tre tatovørbutikker i henholdsvis Køge, Frederikssund og Ballerup stukket i brand.